b'\n_START_ARTICLE_\nCyberpunk\n_START_PARAGRAPH_\nCyberpunk je naziv za pod\xc5\xbeanr znanstvene fantastike u kojem postoji globalna ra\xc4\x8dunalno-komunikacijska mre\xc5\xbea, tehnolo\xc5\xa1ka ili biolo\xc5\xa1ka usavr\xc5\xa1enja \xc4\x8dovjeka, virtualna stvarnost i holografske simulacije, razvoj naprednih ra\xc4\x8dunala i umjetne inteligencije te su\xc4\x8delja izme\xc4\x91u \xc4\x8dovjeka i ra\xc4\x8dunala.\n_START_SECTION_\nPo\xc4\x8deci\n_START_PARAGRAPH_\nGodine 1985. u Interzoneu br. 14 pojavio se \xc4\x8dlanak Nova znanstvena fantastika koji je bio i prvi manifest cyberpunk pokreta. \xc5\xbdanr je za\xc4\x8det 1970-ih godina, a naziv je dobio po tome \xc5\xa1to su ga s punk glazbom donekle povezivale anarhisti\xc4\x8dke ideje. Cyberpunkov propagandni list Cheap Truth dijeljen je besplatno i nikada nije bio za\xc5\xa1ti\xc4\x87en copyrightom. \xc4\x8clanci su bili objavljivani pod pseudonimima radi izbjegavanja stvaranja kulta li\xc4\x8dnosti ili skupina. Nakon tri godine i nakon \xc5\xa1to je sam cyberpunk prerastao u kult, list Cheap Truth je nestao sa scene.  Radnje cyberpunka redovito se doga\xc4\x91aju na Zemlji u bliskoj budu\xc4\x87nosti, a nastanak pod\xc5\xbeanra vjerojatno je potaknut i razo\xc4\x8darenjem zbog stagnacije svemirskog programa. Budu\xc4\x87nost opisana u cyberpunk djelima \xc4\x8desto je distopijska i prepuna ekolo\xc5\xa1kih katastrofa. Sam naziv cyberpunk stvorio je ameri\xc4\x8dki pisac Bruce Bethke, 1980. napisav\xc5\xa1i pri\xc4\x8du tog imena. Ipak, naziv je popularizirao, i dao mu dana\xc5\xa1nje zna\xc4\x8denje, ameri\xc4\x8dki pisac i urednik Gardner Dozois, poku\xc5\xa1avaju\xc4\x87i opisati rad Williama Gibsona, koji se smatra za\xc4\x8detnikom \xc5\xbeanra, a \xc4\x8diji je roman Neuromancer postigao veliki uspjeh osvojiv\xc5\xa1i nagrade Huga, Nebulu i Philip K. Dick. Kao zna\xc4\x8dajan primjer mo\xc5\xbee se navesti i roman Potpuni raspad Neala Stephensona, Eon Grega Beara, te filmovi Blade Runner, Johnny Mnemonic (kojemu je predlo\xc5\xbeak pri\xc4\x8da Williama Gibsona) i trilogija The Matrix.'